– – – – – – – – – – – – – – – – – – – Item so hevet her Cristerne Niclisson unsem heren deme cumpture enen bref, den he uns togede, gescreven, dar he ok jwer herlicheit de utscrift van sendende wert, dar gii her Cristernes meninge wol ut vornemen mogen. Men of jwe werdicheit mit em enes dages to holdende vorramende worde, so bidden wii jwe werden leve den dach binnen landes twuschen hiir unde der Narwe, wor jwer werdicheit dat alderbequemest is, unde nicht buten landes to begripende, wente uns mit em buten landes gene dage steit to holdende. Item of jwe herlicheit deme ersebisscope van Upsal, deme biscope to Strengnis, her Benedictus Stensson unde her Stur Algutsson, ritteren, Hans Kropeline unde Clawes Jonsson, knapen, en antworde up eren breff an jwe herlicheit gescreven wedder worde vorscrivende, so bidden wii jwe herlicheit des antwordes ene utscrift uns to sendende, dar wii uns mogen weten na to richtende, unde jwen breff, den gii an se scrivende werden, darmede, den wii en tor hant mit deme unsen wol benalen willen.